ব্যবধান দশ বছরের সামান্য বেশি। ২০০৬ সালের ১৮ মে। বৃহস্পতিবার। ২০১৬ সালের ৩১ অগস্ট। বুধবার। দু’টি দিনই রাজ্যের প্রাক্তন  মুখ্যমন্ত্রী বুদ্ধদেব ভট্টাচার্যের স্মৃতির সরণিতে হয়তো ভিড় করবে!  
প্রথম দিনটিতে তিনি বাংলাকে শিল্পায়নের স্বপ্ন দেখিয়েছিলেন টাটা সংস্থার তৎকালীন কর্ণধার রতন টাটাকে পাশে নিয়ে সিঙ্গুরে কারখানা তৈরির সিদ্ধান্ত ঘোষণা করে। দ্বিতীয় দিনটিতে সেই প্রক্রিয়ার জন্য তাঁর সরকারের জমি অধিগ্রহণকে ‘অবৈধ’ বলে ঘোষণা করল দেশের সর্বোচ্চ আদালত। 
সিঙ্গুরে জমি অধিগ্রহণের সময়ে বুদ্ধদেবের পাশে ছিলেন তৎকালীন শিল্পমন্ত্রী নিরুপম সেন। বিরোধীদের আপত্তির তোয়াক্কা না-করেই বুদ্ধ-নিরুপম দাবি করেছিলেন, তাঁরা ঠিক পথেই এগোচ্ছেন। কিন্তু এদিন সুপ্রিম কোর্টের রায়ে দ্বিধাহীনভাবে প্রমাণিত হল, তাঁরা ভুল ছিলেন। বুধবার সুপ্রিম কোর্টের রায়ে মমতা বন্দ্যোপাধ্যায়ের জয় হল ঠিকই। পাশাপাশিই, ওই রায় সম্ভবত সিপিএমের কফিনে শেষ পেরেকটিও ঠুকে দিল! ২০১৬ সালের বিধানসভা ভোটের আগেও যে সিপিএম গর্জন করেছিল, ক্ষমতায় এলে সিঙ্গুর থেকেই শুরু হবে শিল্পায়ন, সেই সিপিএম’কে দেখতে হল, তাদের পদ্ধতিটাই ভুল ছিল! বুদ্ধদেব-নিরুপমের শিল্পায়ন নীতির কঠোর সমালোচক তথা এখন মমতা-সরকারের মন্ত্রী রেজ্জাক মোল্লা প্রত্যাশিতভাবেই এদিন বলেছেন, ‘‘কমিউনিস্ট দলটাকে তুলে দেওয়ার জন্য ওদের (বুদ্ধদেব-নিরুপম) বহিষ্কার করা উচিত! ওদের উচিত দেশের মানুষের কাছে ক্ষমা চাওয়া। লেগে থেকে সব কৃতিত্ব নিয়ে গেল মমতা।’’ 
নিরুপম অসুস্থ। কার্যত অশক্ত। কিন্তু অন্যান্যদিনের মতো এদিনও আলিমুদ্দিনে এসেছিলেন বুদ্ধদেব। অন্যদিনের মতোই এদিন সকাল পৌনে ১১টা নাগাদ দলীয় অফিসে আসেন প্রাক্তন মুখ্যমন্ত্রী। আবার দুপুর ১টা নাগাদ বাড়ির উদ্দেশে বেরিয়ে যান। বিকেলে এসে সন্ধ্যায় নির্দিষ্ট সময়ে বেরিয়েও যান। এদিন তিনি কোনও মন্তব্য করেননি। কিন্তু বছরের গোড়ায় সিঙ্গুরে দলীয় কর্মসূচিতে গিয়ে বুঝিয়ে দিয়েছিলেন, শিল্পায়নের পক্ষে গিয়ে তিনি ভুল করেননি। অসুস্থ হলেও অশক্ত শরীরে সেই মঞ্চে ছিলেন নিরুপমও। যিনি বুদ্ধদেবের সুরেই বলেছিলেন, জমি অধিগ্রহণ করে সরকার ভুল করেননি। বুদ্ধদেব এবং নিরুপমের সিদ্ধান্তের পাশে দাঁড়িয়ে সদ্যসমাপ্ত বিধানসভা নির্বাচনে সিপিএমের ‘মুখ’ সূর্যকান্ত মিশ্রও জানিয়েছিলেন, ক্ষমতায় এলে সিঙ্গুরেই শিল্প গড়বেন তাঁরা। সেই সূত্রেই দলের একাংশের অভিমত, এদিন সুপ্রিম কোর্টের রায়ে শুধু বুদ্ধদেব বা নিরুপমের পরাজয় হয়নি। হেরে গিয়েছে গোটা আলিমুদ্দিনই। অধুনা সিপিএমের রাজ্য সম্পাদক সূর্যকান্ত অবশ্য এদিন বলেছেন, ‘‘আমাদের কাছে সিঙ্গুরের রায় এখনও খুব স্পষ্ট নয়। দুই বিচারপতির মধ্যে কিছু মতপার্থক্য রয়েছে। কিছু জটিলতাও রয়েছে। ২০১১ সালেই আমরা বলেছিলাম, জমি ফেরত দিতে চাইলে দিতে পারেন। কিন্তু যেভাবে দিতে চাইছেন, তা সংবিধানসম্মত নয়। তার পরে আমরা নির্দিষ্ট প্রস্তাব দিই।’’ 
২০০৬ সালের ২৫ মে টাটার প্রতিনিধিরা কারখানার জমি দেখতে মহিষটিকরি এবং সাহানাপাড়া যান। গোপালনগর পঞ্চায়েতের বাজেমেলিয়া গ্রামে যাওয়ার পথে এলাকার মানুষ তাঁদের পথ আটকে জানতে চান, কত ক্ষতিপূরণ দেওয়া হবে। ক্ষোভের সেই প্রথম আঁচ। যদিও বিষয়টিকে গুরুত্ব না-দিয়ে বুদ্ধদেব বলেছিলেন, ‘‘ওখানে কোনও সমস্যা নেই!’’ ঘটনাচক্রে, তার পরেই রাজ্য কমিটির বৈঠকে জ্যোতি বসু বলেছিলেন, ‘‘আমি বুদ্ধকে বললাম, ওখানে তৈরি হয়ে যায়নি কেন? শুনলাম, আমাদের কৃষকসভার একজনকে বলা হয়েছিল। সে নাকি যায়নি। বাড়িতে ঘুমিয়ে ছিল!’’ 
দশ বছর পরে দেখা যাচ্ছে, ঘুমিয়ে ছিলেন আরও অনেকেই!